**Ha csak egy fekete- fehér filmet nézel meg, ez legyen az!**

Napjainkban, amikor már a csúcstechnológiás gépek vezérlik szinte az egész világot, nagyon csekély figyelem hárul a régi, fekete- fehér filmekre. A hollywood-i filmipar igen termékeny időszaknak örvend, miközben egyre több feltörekvő cég dobja piacra újabbnál újabb filmjeit. Így nem csoda, hogy hazánkban is egyre elenyészőbb azok száma, akik még leülnek megnézni egy több évtizedes alkotást pusztán kikapcsolódásból. Na jó… Lehet vannak a szüleink, nagyszüleink között olyanok, akinek még ezek a filmek jelentik az igazi szórakozást, de valljuk be, hogy mi, a 2000-es évek gyermekei nem igazán lelkesedünk az ilyesfajta alkotásokért.

Pedig találkozhatunk köztük kiemelkedően jókkal is. Ilyen például az 1951-es Déryné című játékfilm is, mely Déryné Széppataky Róza, első magyar operaénekesnő pályaművét mutatja be. Az alapszituáció a Habsburg Monarchia által elnyomott magyar színház történetére épül. A bécsi színjátszás virágkorát éli az egész birodalomban, miközben a magyarok vándorszínészkedésre kényszerülnek. Ennek viszontagságait, valamint örömteli pillanatait mutatja be a film a főszereplő, Déryné szemszögéből.

A film hűen tükrözi a kor emberét és annak életét. Betekintést enged az akkori színházi világba is, így a történelem és irodalom szerelmeseinek körében garantáltan sikert fog aratni. Mivel a történet a 19. század elején játszódik, az 1848-as forradalmat megelőzően, remek kiegészítője lehet a történelemóráknak is.

A film szereplőgárdája már önmagában csábító, ugyanis hemzseg a kiváló- és érdemes művészektől, mint például Rajnai Gábor és Bilicsi Tivadar. Többen közülük Kossuth- valamint Jászai Mari- díjjal is rendelkeznek( Gózon Gyula, Szabó Sándor), sőt a főszereplő, Tolnay Klári, a Halhatatlanok társaságának örökös tagja is.

Nehéz lenne leírni, hogy miért pont Kalmár László alkotását ajánljuk mindenkinek, így hát a szavak helyett azt tanácsoljuk, mindenki adjon neki egy esélyt a megtekintésnek. Ha valamit kiemelhetünk belőle: többször is hidegrázós pillanatokat élhettünk át alatta.